Ulkomaalaisten säilöönottoa koskevien säännösten tarkistaminen -hanke, työryhmän kokous

Aika:	10.4.2014 klo 9.02–11.07

Paikka:	Sisäministeriö, Vuorikatu 20 A, kh. Barents & Foorumi

Osallistujat:	Annikki Vanamo-Alho, puheenjohtaja	SM/MMO

Suvi Tiainen, sihteeri	SM/MMO

Jutta Gras	SM/MMO

Tero Mikkola	SM/MMO

Essi Syrjäkari	SM/MMO

Marja Avonius, sihteeri	SM/MMO

Martti Ant-Wuorinen	SM/RO

Pekka Nuutinen	Metsälän vastaanottokeskus	Joni Länsivuori	SM/PO

Matti Högman	POHA

Veikko Pyykkönen	Maahanmuuttovirasto

Jari Kähkönen	Joutsenon vastaanottokeskus

1. Kokouksen avaus

Puheenjohtaja avasi kokouksen klo 09.02.

2. Edellisten kokousmuistioiden hyväksyminen

Hyväksyttiin 28.1.2014 ja 5.3.2014 järjestettyjen kokousten pöytäkirjat.

3. Ulkomaalaislaki lausunnoissa

Keskusteltiin hankkeen etenemisen aikataulusta. Yleisperustelut on lähetetty käännettäväksi. Ulkomaalaislain osalta yksityiskohtaiset perustelut ja lakiteksti tulisi saada valmiiksi ennen pääsiäistä.

Ilmoittautumisvelvollisuus

Keskusteltiin oikeusministeriön lausunnossa esitetyistä kommenteista liittyen ilmoittautumisvelvollisuuteen ja virkavastuuseen eri toimijoiden ylläpitämissä vastaanottokeskuksissa. Ilmoittautumisvelvollisuuden noudattamista valvova taho toimii virkavastuulla, mutta lähes puolet vastaanottokeskuksista on kansalaisjärjestön ylläpitämiä. Oikeusministeriö on lausunnossaan esittänyt kolme eri vaihtoehtoa tilanteen ratkaisemiseksi. Puheenjohtaja totesi, että ensimmäinen vaihtoehto, joka edellyttäisi vastaanottolain muutosta, on hankala toteuttaa. Todettiin, että toinen vaihtoehto, jossa ulkomaalaislakiin lisättäisiin virkavastuusta erillinen säädös, voitaisiin lähteä nyt yrittämään. Jos tämä ei onnistu, toimitaan kolmannen vaihtoehdon mukaan eli rajataan tehtävä koskemaan vain valtion ja kuntien ylläpitämiä vastaanottokeskuksia.

Vastaanottokeskuksiin ilmoittautuminen vaihtoehtona säilöönotolle on saanut hyvän vastaanoton ja se on kohtuullisuusnäkökulmasta kannatettava. Todettiin, että vaihtoehtoja tulisi vielä pohtia laajemmin ja poliisi voisi antaa kommentteja niiden käytännön toteutukseen liittyen syksyllä, kun hankkeessa pureudutaan tarkemmin säilöönoton vaihtoehtoihin. Huomautettiin, että ilmoittautumispaikan määräisi ilmoittautumisvelvollisuuden määrännyt viranomainen.

Maassa oleskelun selvittäminen

Keskusteltiin oikeusministeriön lausunnossa annettuun huomautukseen liittyen turvaamistoimiin maassa oleskelun edellytyksien selvittämiseksi. Tällä hetkellä lakia sovelletaan käytännössä niin, että vaikka henkilö olisi todellisuudessa ollut maassa jo pidemmän aikaan, mutta henkilön oleskeluoikeus on päättynyt tai sitä ei ole ollut alun perinkään, tilanne katsotaan maahan tulon edellytysten selvittämiseksi. Lain kokonaisuudistuksessa on varmasti tarpeellista keskittyä tähän, mutta asia ei kuulu tähän hankkeeseen. Todettiin, että täydennetään kohdan perusteluja poliisin ja rajavartiolaitoksen kommenttien mukaan.

Sosiaalityöntekijän lausunto

Keskusteltiin sosiaali- ja terveysministeriön lausunnossa ja myös useissa muissa lausunnoissa esille otettuun sosiaaliviranomaisen lapsen säilöön ottoa koskevasta lausunnosta. Lausunnoissa esitysluonnoksen muotoilu, jonka mukaan sosiaalityöntekijälle on varattu tilaisuus antaa lausuntonsa on nähty heikennyksenä aiempaan ehdotukseen, sekä lain nykyiseen muotoiluun johon on kirjattu, että ennen säilöön ottamista on kuultava sosiaaliviranomaisen edustajaa. Pohdittiin, että jos lasta ei oteta säilöön, katoamisvaara on olemassa, mikä voi olla myös lapsen edun vastaista. Säilöön ottamiselle pitäisi siis olla tarjolla vaihtoehtoja. Sosiaali- ja terveysministeriö on lausunnossaan vastustanut myös nykyisen ehdotuksen perustelujen kirjausta siitä, että sosiaaliviranomaisen olisi ehdotettava vaihtoehtoista järjestelyä, mikäli hän toteaa lausunnossaan, että säilöönottoa ei katsota soveltuvaksi.

Keskusteltiin käytännön mahdollisuudesta saada lausunto sosiaaliviranomaiselta välittömästi ja mahdollisuutta asettaa lausunnon antamiselle määräaika. Jos lausunnon saaminen kirjataan lapsen säilöönottopäätöksen edellytykseksi, lausunto olisi saatava kunnan sosiaalipäivystyksestä viipymättä. Huomioitiin myös, että tällöin lausuva viranomainen ei tunne kyseistä tapausta ja esimerkiksi henkilön kanssa jo aiemmin työskennelleen vastaanottokeskusten henkilökunnan konsultoiminen voi lyhyellä varoitusajalla olla mahdotonta. Määräajan asettaminen ja tarkempien menettelytapojen kirjaaminen lakiin koettiin hankalaksi.

Keskusteltiin poliisin mahdollisuudesta pitää lasta poliisiasemalla kunnes lausunto saadaan, ja siitä olisiko säilöön ottaminen poliisiasemalla odottamista parempi vaihtoehto lapsen kannalta. Olisi tarvetta selvittää, millaisia odotusajat tällä hetkellä ovat. Keskusteltiin myös yleisesti lapsen edun näkökulmasta sekä ilman huoltajaa olevan lapsen edustajan roolista sekä lapsen omasta tahdosta. Vastaanottodirektiivi vaatii lapsen edun näkökulman arvioinnin, mutta katsottiin, että sosiaaliviranomaisen lausunto edustaa tätä näkökulmaa eikä ainakaan lakiin olisi sen lisäksi tarpeellista lisätä erillistä mainintaa lapsen edusta, kun otetaan huomioon, että lapsen edusta säädetään jo ulkomaalaislain 6 §:ssä

Todettiin, että sosiaaliviranomaisen lausunto tai lausunnon puuttuminen ei estä säilöönottopäätöksen tekemistä. Ehdotuksen muotoilu, jossa sosiaalityöntekijälle on varattu tilaisuus lausua, nähtiin riittävänä. Perusteluja voidaan laajentaa. Esitettiin vaihtoehto, jossa sosiaalityöntekijää kuultaisiin ennen käräjäoikeuden käsittelyä, joka on esitetyn lain perusteella pidettävä yksin tulleiden lasten kohdalla viimeistään vuorokauden kuluttua säilöönottopäätöksen tehneen viranomaisen ilmoituksesta käräjäoikeudelle. Kohdan osalta ollaan vielä yhteydessä sosiaali- ja terveysministeriöön. Puheenjohtaja pyysi POHA:n Matti Högmania ja PO:n Joni Länsivuorta selvittämään lasten säilöön ottoon liittyvien kiinnipitotilanteiden käytäntöä.

Todettiin, että sosiaaliviranomaisen lausunto olisi kirjattava säilöönottopäätökseen. Lausunnoissa on kommentoitu myös, että lapsille tulisi tehdä omat säilöönottopäätökset. Tällä hetkellä käytännöt ovat vaihtelevia ja ainakin osassa käräjäoikeuksista lasten erillisiä päätöksiä on vastustettu, koska niiden on koettu kasvattavan työmäärää. Nykyisin lapsen säilöönottopäätös voi kuulua huoltajan säilöönottopäätökseen. Käytännön yhtenäistämiseksi lakiin olisi mahdollista kirjata, että lapselle on tehtävä oma päätös tai vaihtoehtoisesti maininta voidaan lisätä perusteluihin. Sovittiin, että katsotaan asiaa vielä oikeusministeriön ja sosiaali- ja terveysministeriön kanssa.

Säilöön ottamisen edellytykset

Säilöön ottaminen henkilöllisyyden selvittämiseksi

Keskusteltiin henkilöllisyyden selvittämisestä säilöönoton edellytyksenä. Nykyisessä laissa ja aikaisemmassa ehdotuksessa on ollut mukana momentti, josta käyvät ilmi edellytykset ulkomaalaisen säilöön ottamiselle henkilöllisyyden epäselvyyden perusteella. Nykyisen lain käsittelyssä perustuslakivaliokunta on ottanut pykälään kantaa, jonka perusteella on lisätty tämä momentti. Uudessa esityksessä näitä edellytyksiä ei ole kirjattu pykälään ja oikeusministeriö on lausunnossaan huomauttanut asiasta.

Todettiin, että syyt viimeisen momentin poisjättämiselle on selitettävä perusteluissa tai kohtaa on rajattava. Pohdittiin mahdollisuutta lisätä poistettu momentti pykälään, mutta rajata se tilanteisiin, joissa henkilö on esittänyt epäluotettavia tietoja tai kieltäytynyt antamasta tietoja. Tällöin siis jätettäisiin pois peruste, jonka mukaan säilöön voitaisiin ottaa myös jos muutoin käy ilmi, ettei henkilöllisyyttä voida pitää selvänä. Poliisi voi ottaa henkilön kiinni henkilöllisyyden selvittämiseksi myös poliisilain perusteella. Vuoden 2014 alussa voimaan tullutta poliisilakia tulisi peilata tähän kohtaan.

Keskusteltiin viimeisen perusteen poisjättämisen käytännön vaikutuksista. Käytännön toiminnan kannalta on tärkeää säilyttää mahdollisuus tapauskohtaiseen arviointiin. Käytännössä kaksi ensimmäistä perustetta kattavat valtaosan käytännön tilanteista. Kohdan muotoilua katsotaan vielä myöhemmin maahanmuutto-osastolla.

Säilöön ottaminen rikoksiin syyllistymisen tai rikosepäilyn perusteella

Keskusteltiin rikokseen syyllistymisen tai rikosepäilyn perusteella tehtävästä säilöönotosta, jota esimerkiksi valtioneuvoston kanslia ja Amnesty olivat kommentoineet. Vastaanottodirektiivin mukaan henkilö voidaan ottaa säilöön silloin kun se on tarpeen yleisen järjestyksen vuoksi. Esitykseen ei ole otettu tätä sanamuotoa vaan pykälä on muotoiltu suppeammaksi mainitsemalla vain rikoksiin syyllistymisen tai rikosepäilyn yleisen järjestyksen sijaan. Amnesty on kuitenkin päinvastoin nähnyt nykyisen muotoilun yleistä järjestystä laajempana. Kohdan perusteluja on tarkennettava ja näihin kaivattaisiin käytännön kuvausta poliisin toimesta. Päätettiin, että poliisin selvityksen avulla kirjataan kohdan perusteluihin ne tilanteet, joihin poliisilaki ei ulotu. Sovittiin että Suvi Tiainen lähettää Matti Högmanille tarkempia kysymyksiä sähköpostitse. Pohdittiin myös, onko maahan tulo tai oleskeluvaiheessa rikokseen perustuvaa säilöönoton tarvetta, jonka takia kohta olisi syytä jättää laveampaan muotoiluun vai voitaisiinko kohta rajata koskemaan vain maasta poistamista. Uudessa esityksessä rajataan pykälän 117 a toisessa kohdassa maasta poistamiseen.

Kansainvälistä suojelua koskevan hakemuksen tekeminen maasta poistamispäätöksen häiritsemiseksi säilöönoton edellytyksenä

Maahanmuuttovirasto ja eduskunnan oikeusasiamies olivat kommentoineet kohtaa, joka on lisätty lakiin direktiivin perusteella. Sovittiin että kohtaa avataan lisää perusteluissa.

Säilöön ottaminen vastuuvaltion määrittämisestä annetun neuvoston asetuksen 28 artiklan perusteella

Sovittiin perusteluja laajennettavan.

Säilöön ottaminen kansallisen turvallisuuden perusteella

Keskusteltiin säilöön ottamisesta kansallisen turvallisuuden perusteella. Kohta on huomioitu joissakin lausunnoissa, mutta suojelupoliisi on lausunnossaan korostanut kohdan lisäämisen tärkeyttä. Todettiin, että kohta ei ole ongelmallinen, ja että suojelupoliisin lausunnosta löytyy kohdalle lisää perusteluja.

Lapsen 72 h + 72 h

Keskusteltiin ilman huoltajaa olevan lapsen säilöön ottamisesta, joka lakiluonnoksen mukaan on mahdollista enintään 72 tunniksi sekä erityisistä syistä lasta voidaan pitää säilössä vielä toiset 72 tuntia. Valtioneuvoston kanslia ja Amnesty olivat huomioineet tämän momentin lausunnoissaan. Lisäksi sosiaali- ja terveysministeriö on vaatinut säilöönoton ajan rajaamista myös lapsiperheiden osalta. Todettiin, että jatkossa säilöönoton vaihtoehdoilla pyritään vastaamaan pitkiin säilöönottoaikoihin. Poliisin puolesta tarkennetaan perusteluihin syitä, joiden perusteella lasta voidaan ilman huoltajaa pitää säilössä toiset 72 tuntia.

Kieli, jolla säilöön ottamisen peruste ilmoitetaan

Keskusteltiin säilöön ottamisesta päättämiseen liittyvästä 123 §:stä , jonka mukaan säilöön ottamisen peruste ilmoitetaan välittömästi kirjallisesti kielellä, jota säilöön otettu tai hänen laillinen edustajansa ymmärtää tai voidaan kohtuudella olettaa ymmärtävän. Kohtaa on arvostelu useissa lausunnoissa. Todettiin kohdan muotoilun vastaavan vastaanottodirektiivin sanamuotoa ja menevän pidemmälle kuin nykyisen lain muotoilu eikä kohdan muuttamiselle nähty tarvetta. Perusteen kirjallinen esittäminen aiheuttaa viranomaisille taloudellisia kustannuksia ja näitä olisi syytä kartoittaa. Kustannuksista voitaisiin saada kuva poliisille pakkokeinolain vastaavasta uudistuksesta koituneista kuluista. Keskusteltiin myös tarpeesta esimerkiksi yksinkertaisen rasti ruutuun -lomakkeen avulla dokumentoida, että tiedot säilöönoton perusteista on annettu. Eduskunnan oikeusasiamies oli kommentoinut, että tietojen anto tulisi dokumentoida.

Videoneuvottelu

Keskusteltiin videoneuvotteluyhteyden käyttämisestä käräjäoikeuden käsittelyissä. Lausunnoissa videoneuvottelumahdollisuuteen oli suhtauduttu positiivisesti ja useissa lausunnoissa oli toivottu mahdollisuutta hyödyntää videoneuvottelua jo käräjäoikeuden ensimmäisessä käsittelyssä. Ehdotusta kannatettiin. Kohtaa verrataan pakkokeinolain vastaaviin kohtiin.

Helsingin käräjäoikeus oli lausunnossaan ehdottanut, että ensikäsittelystä vastannut käräjäoikeus voisi olla toimivaltainen myös jatkokäsittelyssä. Ehdotusta sai kannatusta. Kohdan muotoiluehdotusta voidaan katsoa Helsingin käräjäoikeuden lausunnosta. (Tätä ehdotusta ei lopulta otettu HE-luonnokseen)

Lapselle oma säilöönottopäätös

Käytännöt erillisten päätösten tekemisissä ovat epäselviä, vaikkakin yleensä kaikkia henkilöitä koskien tehdään oma päätös. Sovittiin asiaa käsiteltävän perusteluissa.

Koulunkäynti

Keskusteltiin lasten koulunkäyntimahdollisuudesta säilöönoton aikana, jota monet lausunnon antajat olivat kommentoineet. Todettiin, ettei opetuksen järjestäminen ole käytännössä mahdollista. Muutaman päivän kestävien säilöönottojen osalta tilannetta ei nähty ongelmallisena. Perheiden osalta säilöönoton ajat ovat joskus pidempiä.

Yleiset edellytykset vai tavoitteet

Keskusteltiin teknisestä muutoksesta liittyen termin yleiset edellytykset ja termin säilöönoton tavoitteet käyttöön. Tällä hetkellä esimerkiksi esitykseen lisätyssä uudessa pykälässä 117 a käytetään molempia termejä. Olisi tarpeellista valita jompikumpi muotoilu ja yhdenmukaistaa muotoiluja. Katsotaan asiaa myöhemmässä vaiheessa uudestaan. Todettiin, että lausunnoissa ei ollut puututtu asiaan.

Muut kohdat

Keskusteltiin tilanteesta, jossa perusteet lapsen säilöön otolle ovat olemassa, mutta edellytyksiä lapsen huoltajan säilöönotolle ei ole. Helsingin kaupungin sosiaali- ja terveysvirasto oli lausunnossaan kysynyt asiaa. Pohdittiin, olisiko lakiin erikseen kirjattava, että lapsen huoltaja voidaan ottaa säilöön yhdessä lapsen kanssa. Päätettiin siirtää asian pohtimista seuraavaan vaiheeseen.

4. Aikataulu

Seuraavan kokouksen ajankohta sovittiin ilmoitettavaksi myöhemmin sähköpostitse. Seuraavassa kokouksessa käsitellään säilökohtelulain yksityiskohtaiset perustelut sekä lakitekstit.

5. Muut asiat

Ei ollut muita asioita.

6. Kokouksen päättäminen

Puheenjohtaja päätti kokouksen klo 11.07.

Liitteet
Jakelu	Työryhmän jäsenet ja varajäsenet
Tiedoksi	Ministeri Räsänen Valtiosihteeri Nahkala Kansliapäällikkö Nerg Erityisavustajat Andersson ja Falk MMO esittelijät